Trollip aanvaar hofuitspraak‘n Volgepakte hooggeregshof in Port Elizabeth luister Donderdagoggend na regter Johan Huisamen se uitspraak. Fot: Facebook Athol Trollip sê die DA respekteer die hofuitspraak dat sy ontheffing as Nelson Mandelabaai se burgemeester wettig was. Die hooggeregshof in Port Elizabeth het vanoggend Trollip se dringende aansoek van die hand gewys om sy onttroning ongeldig te verklaar. Mongameli Bobani van die UDM het hom op 24 Augustus as burgemeester vervang nadat ŉ DA-lid in ŉ mosie van wantroue teen Trollip gestem het. “Die hofuitspraak is gegrond op ŉ tegniese punt oor wanneer ŉ lid sy DA-lidmaatskap opsê,” het Trollip by navraag aan Maroela Media gesê. “Dis vir my onverstaanbaar dat [die gewese DA-lid Mbulelo Manyati] in die raadsvergadering oor die vloer na die ANC kon loop en in hulle banke gaan sit, maar ek respekteer die hofuitspraak.” Trollip sê die DA sal nie teen die uitspraak appelleer nie. “Ons is ŉ baie goeie opposisieparty, soos ons landwyd bewys, en sal ons in Nelson Mandelabaai daarop toespits.” Manyati het by die vergadering in Augustus buite stemming gebly tydens die mosie van wantroue in die destydse speaker, Jonathan Lawack. Daarna het ook die mosie van wantroue in Trollip geslaag. Intussen het Trollip gister aan Maroela Media gesê hy en die DA glo hulle kan ŉ volstrekte meerderheid in 2021 in Nelson Mandelabaai se munisipale verkiesing behaal en so die onsekerheid van koalisieregering uit die weg ruim. “Dis nog baie ver in die toekoms, maar ons is vasbeslote om dit te kry.”